**Általános indokolás**

Napjainkban meglehetősen megnőtt a közterületen történő szeszes ital fogyasztás miatt kialakult visszás helyzetek száma, és így indokolttá, valamint szükségessé vált a szankcionálás lehetőségének biztosítása.

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (a továbbiakban: Szt.) 200.§-a az alábbiak szerint rendelkezik a közterületen történő szeszes-ital fogyasztásról:

*„(1) Aki*

*a) a szeszes ital árusítására vagy a közterületen történő fogyasztására vonatkozó - törvényben, kormányrendeletben vagy önkormányzati rendeletben meghatározott - tilalmat megszegi,*

*b) vendéglátó üzletben tizennyolcadik életévét be nem töltött személy részére szeszes italt szolgál ki,*

*c) a szeszes ital eladása során közterületen vagy nyilvános helyen szemmel láthatóan részeg állapotban lévő személynek szeszes italt szolgál ki,*

*d) közterületen vagy nyilvános helyen fiatalkorút szándékosan lerészegít,*

*szabálysértést követ el.*

*(2) Az (1) bekezdésben meghatározott szabálysértés miatt a közterület-felügyelő is szabhat ki helyszíni bírságot.”*

Az a) pontban szabályozott közterületi szeszes ital fogyasztás – figyelemmel arra, hogy ilyen jellegű rendelkezést törvény, illetve kormányrendelet nem tartalmaz – ténylegesen akkor büntethető, ha helyi szinten önkormányzati rendeletben kerül szabályozásra a tilalom.

A hivatkozott szabálysértési kerettényállás kitöltése céljából javasoljuk megalkotni a rendeletet. A rendelettervezet közterület fogalma azonos az Szt. közterület fogalmával.

A rendelettervezetben indokoltnak látjuk meghatározott cselekményekhez és engedélyekhez kötött kivételi körök szabályozását.

Általános szabálysértési hatóságként a rendőrség általános rendőrségi feladatok ellátására létrehozott szervének szabálysértési hatósági feladatok ellátására kijelölt szervei járnak el.

**Részletes indokolás**

1. **§-hoz:** értelmező rendelkezések
2. **§-hoz**: a rendelet céljának meghatározása, összhangban az általános indokolásban meghatározottakkal, illetve azzal a társadalmi igénnyel, hogy a közterületek használatának rendjét meg lehessen őrizni.
3. **§-hoz:** a rendelet területi személyi és időbeli hatályáról rendelkezik.
4. **§-hoz:** tiltja a közterületen történő szeszes ital fogyasztását, a (2) bekezdésben meghatározott kivételekkel
5. **§-hoz:** hatályba léptető rendelkezés

Mátranovák, 2020. szeptember 30.

Urbányi Edina sk.

jegyző